
1. CONTEXTUL SOCIAL- POLITIC AL DESFĂŞURĂRII ALEGERILOR
1.1  Bilanţul unei guvernări de centru-dreapta 

Cehia a avut în ultimii şapte ani guverne de coaliţie de centru-dreapta, ultimul fiind cel condus de Petr Nečas, guvern format din Partidul Democrat-Civic (ODS), Formaţiunea Tradiţie, Responsabilitate, Prosperitate 09 (TOP 09) şi liberal-democraţii (LIDEM). Guvernul s-a bazat pe sprijinul a 98 de parlamentari din cei 200 ai Parlamentului, având deci o majoritate fragilă, asigurată totuşi prin sprijinul unui număr de deputaţi care, în timp, şi-au dat demisia din partidele lor şi au susţinut guvernul. 


Din punct de vedere economic, Cehia s-a aflat în fruntea ţărilor din Europa Centrală şi de Est în ceea ce priveşte nivelul PIB-ului pe cap de locuitor şi al   puterii de cumpărare, iar Praga este considerată una din capitalele cele mai bogate ale Europei. Elanul iniţial imprimat de tranziţia post-comunistă, de deschiderea economiei spre exterior şi de integrarea Cehiei în Uniunea Europeană a încetinit din cauza creşterii preţurilor energiei şi materiilor prime la nivel internaţional, precum şi din cauza declanşării crizei. 
Noul guvern condus de Petr Nečas a adoptat o strategie de combatere a corupţiei referitoare la funcţionarea şi controlul administraţiei publice şi la anchetele penale legate de corupţie. Această starategie a inclus 50 de măsuri pe domenii diverse cu risc, premierul având la început imaginea unui mare luptător împotriva corupţiei.  

Conform raportului Fondului Monetar Internaţional pe anul 2011, nivelul investiţiilor directe era încă peste media Uniunii Europene. În acelaşi an, Cehia a intrat însă  în recesiune economică, ţara reuşind totuşi să evite efectele puternice ale crizei şi să se menţină la un nivel economic echilibrat, datorită exporturilor, mai ales din sectorul de automobile. Încă din primul trimestru a fost înregistrată o creştere economică de doar 0.9 % şi de 0,1% în trimestrul al doilea al anului 2011, perspectivele de creştere fiind însă limitate. În anul 2012,  rata de creştere a PIB a scăzut la -1,2% şi a rămas negativă şi în acest an. Şomajul a crescut fiind de peste 7% în anul 2012, guvernul introducând măsuri noi, intensificând procesul formării şi recalificării profesionale. Criza s-a repercutat în economia cehă mai ales prin intermediul comerţului exterior. În acest context, autorităţile guvernamentale au luat măsurile necesare la nivel macro-economic, astfel încât încetinirea economică a fost relativ scurtă
. 

În timpul crizei, guvernul condus de Petr Nečas a dus o politică de rigoare bugetară, încercând să limiteze deficitul bugetar, prin reducerea cheltuielilor publice şi creşterea impozitelor, ceea ce a avut ca efect scăderea consumului intern. Politica bugetară a Cehiei a fost relativ prudentă în timpul perioadei dificile, de mare ajutor fiind faptul că, încă din anul 2004, fusese introdus pe termen mediu.un plafon al cheltuielilor. Menţinerea monedei naţionale a avut un rol pozitiv în luarea măsurilor post-criză, în comparaţie cu situaţia Slovaciei care a avut şi o situaţie a creditelor mult mai dificilă
. Pentru consolidarea politicii bugetare în Cehia s-a stabilit, de asemenea, un prag al îndatorării ţării, a fost instituită o instanţă independentă de controlare şi evaluare a bugetului şi a executării acestuia la toate nivelele administraţiei. Încetinirea procesului creşterii economice, precum şi ritmul lent al procesului convergenţei cu economiile occidentale  au determinat aplicarea unui plan de reforme, mai ales în ceea ce priveşte productivitatea muncii.  Efectele crizei au fost relativ reduse, în raport cu alte ţări din regiune, mai ales datorită exporturilor, nivelului scăzut de creditare a populaţiei. 


Guvernele de centru-dreapta care s-au aflat la conducerea ţării timp de şapte ani au realizat numeroase reforme specifice, comune guvernelor de dreapta din mai multe state europene, precum reforma fiscală, reforma sistemului de pensii, a sistemului de protecţie socială şi de sănătate.


Reforma fiscală a luat în considerare faptul că sistemul ceh de colectare a impozitelor directe este foarte exigent şi complex şi, dar administrarea sa era foarte costisitoare. În acest context, guvernul a considerat că era necesar să se creeze un nou sistem simplu şi clar
, care devenea, de asemenea, stabil pe termen lung şi prietenos faţă de contribuabili. Guvernul a pus un accent deosebit pe corectitudine şi pe condiţiile egale pentru toţi contribuabilii, vrând să elimine excepţiile pentru care toţi ceilalţi trebuiau să plătească, practic mai mult. Reforma fiscală a reprezentat, de asemenea, o reducere semnificativă a impozitării muncii, scăzând contribuţiile angajatorilor şi mărind cu 2 procente pe cele ale angajaţilor. Aceste măsuri au fost luate în favoarea impozitării consumului, care, conform opiniei guvernanţilor, ar fi avut multe efecte pozitive. Conform noilor prevederi, lucrătorii independenţi urmau să plătească contribuţii la fel ca şi angajaţii firmelor. Printre măsurile fiscale luate de guvern se pot menţiona: impozitarea jocurilor de noroc; creşterea cotei reduse de TVA de la 10 la suta la 14 la suta, rata de bază TVA rămânând la 20 la sută, iar în 2013, de 17,5 la sută; creşterea deducerilor acordate firmelor pentru activităţile în scopuri caritabile, s-au acordat bonusuri fiscale, au fost eliminate unele scutiri de taxe, etc. Prin reforma fiscală s-a creat de asemenea un punct de colectare unic (SCP), a fost elaborat un formular unic şi un cont de impozit personal.

Realizarea reformei sociale
 a luat în considerare faptul că Cehia se confruntă cu o serie de probleme pe piaţa forţei de muncă, care, pe termen lung, conform strategiei guvernamentale, ar fi putut conduce la pierderea irecuperabilă a competitivităţii. Aceste date erau legate de faptul că  existau rate scăzute de ocupare pentru femeile cu copii şi o cotă redusă de muncă cu timp parţial. În acest context, un rol deosebit a avut elaborarea unui nou Cod al muncii în anul 2007 care a flexibilizat piata muncii, creând orare de muncă mai flexibile, mobilitatea regională prin dinamizarea pieţii locative, prin prelungirea vieţii active, prin creşterea numărului de contracte pe perioadă determinată, prin elaborarea unui sistem fiscal favorabil angajării în care întreprinderile angajatoare beneficiau de o rată redusă a TVA, prin  prin crearea unor Czech Points, ghişee unice de angajare etc. În acelaşi timp, ajutorul de şomaj a fost scăzut în mod semnificativ pentru cei care au demisionat sau care au încheiat angajarea de comun acord, excepţiile fiind legate de existenţa unor motive de ordin familial sau medical. Perioada de acordare a ajutoarelor de şomaj a fost redusă semnificativ, chiar şi cu un an, în anumite condiţii de vechime. Pe perioada de şomaj, unii solicitanţi au putut alege recalificarea. Conform noilor prevederi, angajatorii nu mai erau obligaţi să anunţe locurile de muncă disponibile la oficiile de muncă, ci o făceau în mod voluntar. De asemenea, companiile care angajau persoane cu handicap primeau unele avantaje financiare de la stat. Abia în anul 2013, salariul minim a crescut, pentru prima dată după 6 ani, la 320-340 euro. Reforma a stabilit ca sancţiunile pentru munca la negru să fie mai stricte. O altă măsură a fost aceea de a simplifica şi reduce abuzul de beneficii sociale, astfel încât acestea să poată fi colectate doar de cei care erau cu adevărat în nevoie. Prin reforma socială s-a încercat satisfacerea, cât mai mult posibil, a nevoilor părinţilor cu copii, în special a mamelor, pentru care alegerea între familie şi viaţa profesională era foarte dificilă. Conform prevederilor reformei, au fost introduse carduri sociale pentru plata prestaţiilor sociale, carduri care trebuiau să servească, de asemenea, pentru comunicarea cu administraţia de stat şi, pentru persoanele cu handicap, puteau fi utilizate drept  cărţi de identitate, la angajatori. Ele puteau fi utilizate, de asemenea, drept carduri de plată. Conform studiilor OECD, sistemul de pensii ceh este considerat satisfăcător, permiţând menţinerea nivelului de sărăcire a pensionarilor la un nivel mai scăzut. 

Prin reforma sănătăţii s-a încercat, conform strategiei guvernului, să se constituie un sistem de sănătate funcţional şi eficient, liber de corupţie şi clientelism. Cheltuielile pentru sănătate în Cehia reprezintă 8,2% din PIB, încă sub media Uniunii Europene. O problemă importantă va fi creşterea eficienţei folosirii resurselor financiare,  prin reducerea costurilor, prin îmbunătăţirea serviciilor şi o mai bună selecţie a accesului la îngrijirile de sănătate. Punctul de plecare al reformei a fost faptul că sistemul era afectat de deficitul continuu din sistemul asigurărilor de sănătate, care într-o perioadă foarte scurtă de timp, ar fi putut duce la dificultăţi ale utilizării serviciilor de sănătate. În acest context, era necesar să se stabilească clar normele pentru furnizarea de asistenţă medicală, stabilirea unui Registru Naţional al Furnizorilor de servicii medicale şi standarde precise de rambursare a medicamentelor care erau disponibile pe site-ul Ministerului Sănătăţii. Studiile OECD apreciază că sistemul de sănătate funcţionează bine pe ansamblu, fiind totuşi necesară stabilirea unui dispozitiv de plată pe grupuri de diagnosticare. Este necesară introducerea unui filtraj al accesului la îngrijire, prin informatizarea dosarelor medicale, a prescripţiilor medicale, pentru a controla cheltuielile farmaceutice. 


În Cehia, ritmul îmbătrânirii populaţiei este unul dintre cele mai crescute din Europa fiind necesară creşterea ratei productivităţii muncii. În anul 2011 a fost adoptată o nouă strategie a competitivităţii pe termen mediu, în acord cu indicatorii stabiliţi de World Economic Forum, fiind vizate toate nivelele administraţiei. La nivel infranaţional, se înregistra un fenomen de fărâmiţare administrativă care a impus ample analize costuri-eficientă şi s-a propus regruparea, cooperarea  unităţilor administrative, mai ales a comunelor. Strategia a vizat cadrul instituţional, infrastructura, nivelul macroeconomic, sistemul de sănătate, educaţia, piaţa muncii, piaţa financiară, mediul de afaceri, inovaţia. Pentru fiecare domeniu au fost stabilite câteva obiective importante, proiecte specifice şi termene de realizare precise, precum şi indicatorii de urmărit  până în anul 2020. Strategia a beneficiat de o abordare largă, consensuală, cu acordul tuturor partidelor şi a Consiliului economic şi social. În elaborarea ei au fost folosite experienţele pozitive din domeniu, mai ales cea australiană, olandeză, neo-zeelandeză  care au introdus la nivel naţional o Comisie specială pentru productivitate.


Având în vedere că Cehia este una din ţările mari consumatoare de energie şi cu mari emisii de carbon,  s-a impus promovarea eficacităţii energetice şi folosirea resurselor regenerabile. Studiile OECD recomandau redinamizarea economiei prin consolidarea cadrului politicii bugetare, în vederea reducerii cheltuielilor publice, îmbunătăţirea mediului de afaceri, eliberarea economiei de marii consumatori energetici. Planul naţional referitor la eficacitatea energetică 2008-2016 a prevăzut modernizarea locuinţelor existente, crearea unui Fond de stat pentru mediu care funcţionează ca o bancă cu scopuri de protecţie a mediului  


În concluzie, se poate afirma că guvernul ceh de centru-dreapta a pus în aplicare un vast program de reforme, cu scopul declarat de a consolida creşterea şi a o face mai rezistentă la şocurile economice. În acest context, instituţiile internaţionale au recomandat să fie continuate măsurile de îmbunătăţire a mediului de afaceri al întreprinderilor, să se întărească sistemul educativ, să fie promovată inovaţia şi să  crească flexibilitatea pieţei muncii.

1.2       O criză politică de lungă durată

După ultimele alegeri legislative, guvernul de coaliţie de centru-dreapta, condus de Petr Nečas a dispus de o majoritate fragilă în Parlament, Senatul ceh fiind dominat de forţele politice de centru-stânga, de opoziţie. În acelaşi timp, relaţia instituţională şi politică dintre premier şi Preşedintele ţării, provenit din rândul social-democraţilor, au fost permanent tensionate. 

Conservatorul Petr Nečas a ajuns în fruntea partidului său şi mai apoi la conducerea guvernului, cu reputaţia de “Domnul Mâini Curate”, promovând atitudinea fermă de combatere a corupţiei în politică. Prin măsurile anti-corupţie luate de guvernul lui,  poliţia şi parchetul au obţinut o mai mare independenţă faţă de lumea politică şi au putut să acţioneze mai rapid în anumite situaţii.  După ce şi-a preluat funcţia, premierului i s-a reproşat, în mod paradoxal, slăbiciunea în acest domeniu, rolul exagerat deţinut de şefa sa de cabinet, Jana Nagyová, devenită ulterior amantă, şi faptul că aceasta negocia diferite tranzacţii cu structuri aflate la graniţă cu legalitatea. La originea celui mai mare scandal politic de la înfiinţarea Republicii Cehe s-au aflat sute de ore de ascultări ale convorbirilor lobbyiştilor Roman Janoušek şi Ivo Rittig, supranumiţi "naşii", de către presa cehă, întrucât aceştia erau bănuiţi de a fi manipulat licitaţii publice
. Conversaţiile înregistrate duceau spre Jana Nagyová, influenta şefă de cabinet a primului ministru Petr Nečas. S-a dovedit, astfel, că ea a utilizat serviciile secrete militare pentru a spiona mai multe persoane, printre care soţia premierului. Potrivit presei, şi ulterior rezultatelor anchetelor, şefa de cabinet ar fi influnţat, în acelaşi timp, oferindu-le posturi în întreprinderi publice, unor deputaţi disidenţi din propriul partid (Partidul Civic Democrat), pentru a-i convinge să nu voteze căderea guvernului lui Petr Nečas, în anul 2012.  În afacerea “Nagyová and co” un mare semn de întrebare era cum a fost posibil să se fi ştiut de marea descindere a poliţiei, chiar cu o săptămână înainte, astfel încât, lobbyiştii Roman Janoušek şi Ivo Rittig, au putut să plece în străinătate, deşi, Roman Janoušek era acuzat de tentativă de omor (încă din 2012 când a călcat cu maşina o femeie, fiind în stare de ebrietate la volan). Scandalul mediatic a fost declanşat deci, pe de o parte, de afacerea Petr Tluchoř, grupul de parlamentari rebeli ai coaliţiei guvernamentale care au renunţat la mandatele lor în schimbul posturilor profitabile din companiile controlate de stat, şi, pe de altă parte, de afacerea Jana Nagyová. 

Pe data de 12 iunie 2013 a fost  efectuată o percheziţie de către unitatea de luptă contra crimei organizate (UOOZ) la sediul guvernului, al ministerului apărării naţionale şi al mai multor organisme de stat. Au fost arestate 7 persoane, inclusiv şefa de cabinet a premierului, fosta amantă cu care se căsătorise de curând premierul. Jana Nagyova a fost acuzată că a folosit agenţi şi mijloace de supraveghere ilegale ale fostei soţii a premierului, iar la sediul guvernului a fost găsită o sumă mare de bani lichizi. În anchetă s-a demonstrat că Jana Nagyova a fost implicată şi în arestarea deputaţilor ODS care au fost ulterior eliberaţi. Curtea Supremă de Justiţie a decis eliberarea imediată a lui Petr Tluchoř, Ivan Fuksa şi Marek Šnajdr, foştilor deputaţi ai partidului ODS, care erau în arest preventiv în urma acţiunii anti-corupţie din 13 iunie 2913. În timp ce procurorul statului i-a acuzat pe cei trei bărbaţi de a fi primit posturi în companiile publice în schimbul demisiei lor, atunci când au ameninţat că votează împotriva guvernului lui Petr Nečas, Curtea a decis că politicienii nu pot fi puşi sub urmărire penală pentru activităţile desfăşurate în Parlament
. În urma scandalului public, premierul ceh şi guvernul său au demisionat
, ceea ce a reprezentat prăbuşirea majorităţii de centru-dreapta şi victoria indirectă a preşedintelui, fostul social-democrat, Miloš Zeman.


Scandalul politic din Cehia a afectat grav stabilitatea politică, într-o ţară care era asociată cu moşternirea morală a lui Vaclav Havel, decât cu cazuri de înaltă corupţie şi abuz de putere. Demisia primului-ministru ceh a avut loc într-un moment în care toate statele Uniunii Europene erau preocupate să evite crizele politice şi momentele de instabilitate riscante pentru economiile europene încă fragile. În acest context, la doar o zi după descinderile în forţă ale organelor de anchetă, Bursa de la Praga a închis la minimul ultimelor 10 luni, semn că uriaşul scandal de corupţie afectase semnificativ economia Cehiei. Pentru a evita un scrutin anticipat, Partidul Democrat-Civic şi partenerii din coaliţia tripartită de dreapta încercau să găsească un înlocuitor pentru Petr Nečas. În tot acest timp, opoziţia de stânga, favorită în opţiunile de vot ale cehilor, a solicitat alegeri anticipate pentru a contrabalansa planurile dreptei de a forma un nou guvern prin nominalizarea unuia dintre miniştrii cabinetului pentru postul de premier. Institutul Median de cercetare a opiniei publice arăta că mai mult de jumătate din cetăţenii cehi (55%) erau favorabili organizării alegerilor anticipate, scrutinul urmând să fie organizat în mod normal în primăvara anului 2014.


Pe data de 25 iunie, Preşedintele Republicii, Miloš Zeman, l-a numit pe fostul său consilier, Jiří Rusnok, premier, însărcinat cu formarea unui guvern interimar de “experţi”. Decizia lui Miloš Zeman a fost împotriva dorinţei a aproape tuturor partidelor din Parlament, vorbindu-se de posibila instaurare a Republicii lui Zeman. 


Coaliţia de dreapta avea propria candidată, pe Miroslava Němcová, în timp ce opoziţia social-democrată a cerut alegeri anticipate. Presa  aprecia că Miloš Zeman a început să schimbe o democraţie parlamentară garantată de Constituţie într-un sistem prezidenţial
, eveniment considerat fără precedent în istoria politică a Cehiei. Până acum, toţi preşedinţii cehi au optat pentru un premier capabil să formeze o majoritate în Parlament, iar acum, Preşedintele încălcase convenţiile constituţionale, acest gest semnificând instaurarea unui regim autocratic numit de media “Zemanocraţie”. Mulţi analişti remarcau faptul că această cale fusese deschisă deja de fostul preşedinte ceh Václav Klaus care văzuse, de asemenea,  Constituţia mai degrabă ca un instrument al puterii sale decât ca pe o limită a prerogativelor (checks and balances). Situaţia era similară crizei partidelor politice din timpul Primei republici cehe, din perioada interbelică. Atunci, punctul de plecare al crizei politice fusese refuzul pluralismului politic, ca şi manifestarea unei tendinţe spre autoritarism. Ravagiile războiului şi ajutorul masiv venit din partea celor de la Moscova au precipitat reculul democraţiei în Cehia. Democratizarea interbelică nu adusese o liberalizare suficientă, capabilă să frâneze cu eficacitate acest regres de după război. Karel Schwarzenberg, contracandidat la alegerile prezidenţiale, ministru al afacerilor externe în perioada iulie 2010 – iulie 2013, afirma într-un interviu acordat  cotidianului austriac Kleine Zeitung, că decizia actualului Preşedinte Miloš Zeman, semăna cu “preluarea puterii de către nazişti în Germania, în 1933, şi de comunişti în Cehoslovacia anului 1948”, ceea ce însemna, conform propriilor sale aprecieri,  un “avertisment dramatic”. 

În demersul formării noului guvern, Constituţia cehă prevedea trei tentative de formare a unui guvern, două de către şeful de stat şi una de către Preşedintele Camerei Inferioare a Parlamentului. Jiri Rusnok, noul premier propus de Milos Zeman, era un fost bancher, apropiat şefului statului, al cărui consilier economic fusese anterior. Guvernul prezindenţial, aşa cum a fost numit de  opinia publică, a fost compus din miniştri apropiaţi lui Milos Zeman. Numirea lui Jan Fischer în funcţia de ministru al finanţelor a suscitat polemici, mai ales datorită modului în care fusese finanţată campania sa electorală la alegerile prezidenţiale când fusese unul din candidaţi finanţaţi de oameni de afaceri şi de Camera de industrie ceho-israeliană. Jiri Rusnok declarase deja că ar putea guverna ţara chiar şi fără consimţământul Parlamentului, până la alegerile generale din 2014. Guvernul aflat sub conducerea lui a lansat o epurare masivă a personalului din instituţiile publice şi din companii. Pe data de 1 august 2013, ministrul Culturii l-a destituit pe directorul Teatrului Naţional din Praga, Jan Burian, care fusese numit de guvernul precedent. Această demitere a produs o reacţie promptă, declanşându-se un număr mare de demisii din partea actorilor şi a cadrelor instituţiei. În aceste condiţii, pentru a linişti spiritele, primul ministru a ordonat, menţinerea în post a lui Jan Burian. 


În acest context, Parlamentul a încearcat să limiteze puterea guvernului de a înlocui personalul din companiile de stat, elaborând o lege prin care acest lucru era posibil doar dacă aceste măsuri aveau voturi suficiente în Parlament. Opoziţia a calificat guvernul lui Jiri Rusnok ca fiind un "comando de invazie"
, din cauza eforturilor făcute pentru a instala fideli în posturile-cheie ale administraţiei, din întreprinderile şi instituţiile publice. 

Pe data de 7 august 2013, la votarea guvernului de către forumul legislativ, guvernul a fost respins şi acesta a fost nevoit să demisioneze. În discursul său dinaintea votului, Preşedintele Republicii a contestat în mod repetat majoritatea parlamentară şi a folosit sondajele de opinie drept argumente pentru a-şi justifica decizia de a numi acest premier. 


Pe data de 20 august 2013, Parlamentul a votat, de asemenea,  autodizolvarea acestuia ceea ce reprezenta o premieră politică în Cehia, de la crearea sa în anul 1993. Pentru dizolvare s-au pronunţat 4 partide politice (CSSD, KSCM, Top 09 şi Afaceri publice), Partidul Democrat-Civic ODS neparticipând la vot. Decizia a fost salutată de şeful opoziţiei  Bohuslav Sobotka (CSSD) care a propus organizarea alegerilor anticipate, dar Preşedintele Republicii a respins această variantă dorind ca alegerile legislative să se desfăşoare odată cu alegerile europene din mai 2014, datorită costurilor ridicate evaluate la peste 19 milioane euro. Data alegerilor legislative a fost însă stabilită de Parlament pe 25-26 octombrie 2013.
1.3      Noi evoluţii ale sistemului politic ceh 

Din declanşarea crizei parlamentare de lungă durată din Cehia, analiştii politici au încercat să identifice principalele consecinţe asupra evoluţiei sistemului politic. Prima constatare a fost legată de faptul că partidele politice, ca mecanisme de transfer al intereselor cetăţenilor în procesul de decizie politică, au eşuat în demersul lor de a fi reprezentanţi ai acestora. Marile partide politice au eşuat în capacitatea de a se distanţa de corupţie, dar şi în expertiza lor de a acţiona eficient împotriva unor excese ale puterii executive. Majoritatea observatorilor politici au apreciat că scandalul politic a pus în evidenţă faptul că Preşedintele Milos Zeman, primul preşedinte ales prin sufragiu universal direct, în luna ianuarie 2013, a devenit un element de “putinizare” a politicii, expresia unei tendinţe cu mult mai extinse în ţările postcomuniste din Europa Centrală. Partidele politice cehe au devenit incapabile de a mai dezvolta o apărare strategică împotriva exceselor puterii prezidenţiale. În acest context, majoritatea populaţiei a reacţionat la paralizia marilor partide politice, la incapacitatea partidelor politice de a apăra cu eficacitate democraţia parlamentară. Aceste caracteristici au lipsit atât partidelor cât şi majorităţii societăţii
. Partidele politice au dus politici oportuniste, clienteliste, neutilizând argumente critice pentru apărarea adevăratelor principii şi intereselor naţionale. 

Majoritatea observatorilor politici considerau că destinul democraţiei în Cehia era strâns legat de succesul integrării europene şi de democratizarea Europei în ansamblu. În această ţară, precum şi în alte state post-comuniste, fără existenţa Uniunii Europene, erau posibile apariţia unei totale “oligarhizări” a economiei şi a unei “putinizări” a politicii cehe. Se considera că o economie şi o populaţie suficient de europeanizate puteau permite fixarea solidă a unui sistem eficace, respectând guvernanţa democratică, primordialitatea statului de drept. Criza Uniunii Europene şi incapacitatea guvernelor democratic alese de a se confrunta cu criza actuală au slăbit însă încrederea în instituţiile democratice, atât în vechile cât şi în noile state membre
. În aceste situaţii, integrarea europeană era, probabil, singurul garant pentru liberalizarea societăţii cehe şi a întregii Europe centrale. 
Studiul relaţiei dintre schimbările sistemului politic şi procesul aderării statelor din Europa Centrală şi de Est la Uniunea Europeană a constituit, de altfel, obiectul a numeroase cercetări, dar problematica şi practicile europenizării şi transformării guvernării au fost încă insuficient studiate, fiind necesare mai multe investigaţii şi concluzii asupra diverselor experienţe de integrare. 


Specialiştii au remarcat faptul că perioada preaderării a constituit un proces de europenizare indirectă care a avut un impact semnificativ asupra sistemelor lor politice, în cadrul cărora au fost puse în mişcare mecanisme specifice construcţiei europene. Un studiu comparativ al acestui proces din perioada 1990-2001, realizat în Polonia, Ungaria şi Cehia, a pus în evidenţă impactul instituţionalizării relaţiilor dintre aceste state şi U.E. asupra actorilor politici, ceea ce a fost implicit o reflecţie asupra schimbării politice în general
. Expresia întorcerea la Europa a reprezentat simbolic schimbările ce urmau a fi realizate la nivel economic, social şi politic, odată cu procesul aderării la Uniunea Europeană. Din această perspectivă, raportarea la Uniunea Europeană a fost principala forţă motrice a transformărilor profunde ce au avut loc în aceste ţări. 

În Cehia, ca şi în majoritatea sistemelor partidelor din Europa Centrală şi de Est a avut loc o permenentă trecere de la perioade de stabilizare la momente de dezintegrare
. Analiza sistemelor partidelor politice din cele trei state (Polonia, Ungaria şi Cehia) a luat în considerare ca variabile explicative modul de realizare a tranziţiei şi sistemul electoral ales în fiecare ţară în parte. Ca instrumente de analiză politică a sistemelor partidelor au fost utilizate nu numai modalităţile standard, precum măsurile cantitative (indexul  Laakso-Taagepera care se referă la numărul efectiv de partide sau indexul Pedersen al volatilităţii şi fragmentării partidelor) care au fost valabile pentru perioada iniţială, în principal istorico-descriptivă, ci şi metode mai complexe.

În procesele de transformare a sistemelor politice din ţările post - comuniste diferitele moduri de tranziţie, diferitele sisteme electorale au influenţat considerabil, aşa cum arată cazul polonez. Un rol determinant a avut şi atitudinea puterii comuniste
 din fiecare ţară în parte. În Ungaria,  puterea comunistă a fost mai deschisă schimbării democratice, în Polonia opoziţia era deja foarte puternică, în Cehia, precum în RDG, puterea a fost total opusă schimbării. 

Conform teoreticienilor
, s-au putut distinge trei tipuri de moduri de tranziţie:

1. tranziţia sprijinită sau deschiderea controlată sau puterea care conduce procesul democratizării; 2. tranziţia prin contract, în care puterea participă activ la procesul democratizării; 3. tranziţia prin capitulare sau prin implozie, când tranziţia a fost impusă prin forţa unei elite contestatare, prin mobilizare populară şi prin efecte internaţionale. Studiile arată că democraţia a putut să se stabilizeze şi să se consolideze  mai rapid acolo unde unde tranziţia s-a realizat printr-un pact, prin tranziţie negociată. 

În Cehia, nu a avut loc tranziţia prin capitulare, dar au fost condiţii favorabile ale mediului internaţional. În această ţară au fost însă întâmpinate dificultăţi din cauza rigidităţii Partidului Comunist, manifestată mai ales după invazia sovietică din 1968, fiind nevoie de presiune populară pentru democratizare
. Aceste diferenţe între Ungaria, Polonia şi Cehia s-au repercutat asupra evoluţiei post-comuniste a acestor ţări. De exemplu, partidele social-democrate au avut o evoluţie diferită în fiecare ţară postcomunistă. În timp ce post-comuniştii unguri s-au convertit în partide social-democrate şi au alternat la guvernare în repetate rânduri, în Cehia, social-democraţii au rămas mai dogmatici. În perioada 1990-1992 comuniştii cehi, puternic marcaţi istoric de măsurile luate în anul 1968, reprezentau a doua forţă politică a ţării, este adevărat, cu mult în spatele primei forţe politice, ceea ce a făcut practic imposibilă alternarea la guvernare. Social-democraţia cehă a pătruns greu în prim-planul vieţii politice cehe, pe măsură ce comuniştii au arătat că s-au reconvertit greu la viaţa democratică. 

În Cehia, precum şi în alte state post-comuniste, rolul sistemului electoral a fost deosebit de important, mai ales prin adoptarea unor sisteme electorale majoritare sau cu efect majoritar. Ungaria a adoptat un sistem mixt, iar Cehia şi Polonia sistemul proporţional care a agravat tendinţa de fragmentare a sistemului partidelor  şi a afectat stabilitatea guvernamentală. Începând din anul 1998, în Cehia s-a încercat modificarea legii electorale, realizate în anul 2000, dar Curtea Constituţională a invalidat o mare parte a schimbărilor, întrucât ar fi fost în contradicţie cu principiul proporţionalităţii înscris în Constituţie. Cu excepţia Ungariei unde partidele politice au apărut mai devreme, chiar înainte de 1989, în celelalte ţări doar după al treilea ciclu electoral s-a pututt observa o relativă stabilizare a sistemului partidelor politice.  

Problema existenţei unor partide politice autentice în Cehia, conform criteriilor teoretice generale (legate de oraganizare durabilă, o organizare locală în permanentă legătură cu eţalonul naţional, voinţa conducătorilor de a exercita puterea, căutarea susţinerii populare) este dificil de abordat.  Partidul Democrat-Civic a împlinit în anul 2011, două decenii de la fondarea sa, a fost partid dominant, prezent în toate legislaturile post-comuniste (1992, 1996, 1998, 2002 et 2006), a avut o organizare regulată în toate regiunile ţării, spre deosebire de social-democraţi care au obţinut rezultate electorale importante numai la alegerile naţionale nu şi la cele regionale. Căderea guvernului condus de Partidul Democrat-Civic a însemnat însă înfrângerea semnificativă a unei forţe politice de dreapta care a dominat sistemul de partide ceh şi a beneficiat mult timp de susţinerea populară. În acest context, unii analişti politici au apreciat democraţia cehă drept o democraţie epuizată, în care sistemul de partide se dezintegrează, din cauza absenţei unei politici consistente şi dezgustului populaţiei faţă de legăturile tulburi dintre oamenii politici şi afaceri, dintre partide şi stat
. 

În aceste condiţii, s-a produs polarizarea politică între partidele politice şi puterea prezidenţială. Analiza comportamentului politic a şase state nou membre (Polonia, Cehia, Slovacia, Ungaria, Romania si Bulgaria), după aderarea la Uniunea Europeană, a pus în evidenţă apariţia anumitor fenomene, manifestarea unui sindrom post-aderare
. Acest fenomen a fost însoţit de manifestarea unor tendinţe radicale de dreapta care au declanşat reacţii ale populismului, extremismului şi a unor reacţii vehemente ale opiniei publice. O situaţie cu totul diferită a fost în Cehia, unde nu s-au manifestat curente populiste sau naţionaliste, ci o stare puternic antagonică între puterea prezidenţială şi celelalte partide politice. Deciziile luate de Preşedintele Milos Zeman au reflectat dorinţa sa de a influenţa viaţa politică cehă, guvernul fiind presat a realiza unele din proiectele sale politice. Analiştii politici cehi au remarcat faptul că puterea prezidenţială a profitat de slăbiciunea partidelor politice, ale întregului sistem politic ceh care permite oamenilor politici puternici să îşi extindă prerogativele. Analiştii cehi au subliniat că, formal, primul-ministru avea rolul politic cel mai important în sistemul politic, dar, în mod paradoxal, el a fost ocupat de oameni politici mai slabi
. Cazul Cehiei arată, de asemenea, că în state în care există rate de crestere economică relativ înalte, nu este asigurată automat coeziunea socială şi politică, o viaţă politică fără fracturi majore (precum arată şi  experienţa politică asemănătoare din Polonia, Ungaria)
. 

Din punctul de vedere al numărului de partide relevante, sistemul politic ceh a evoluat spre un multipartidism limitat. În legislatura 2010-2013 au fost reprezentate în Camera Deputaţilor cinci partide politice: 
· Partidul Social-Democrat (CSSD), fondat în anul 1878 şi condus din anul 2011 de fostul ministru de finanţe (2002-2006), Bohuslav Sobotka, a deţinut 56 mandate;

· Partidul Democrat-Civic (ODS), creat în anul 1991 şi condus de Martin Kuba (interimar), aflat la putere din 2006 (cu o întrerupere între 2009-2010), a avut 53 deputaţi;

· Tradiţie, Responsabilitate, Prosperitate 09 (TOP 09), centru-dreapta, fondat în anul 2009, condus de  Karel Schwarzenberg, a avut 41 mandate ; 
· Partidul Comunist din Boemia şi Moravia (KSCM), creat în 1989, condus de Vojtech Filip, a avut 26 mandate; 
·  Afaceri publice (VV), centru-dreapta, fondat în 2011 şi condus de fostul jurnalist Radek John, membru al guvernului 2010 şi 2012, a avut 24 mandate.

2. ALEGERILE LEGISLATIVE DIN 25-26 OCTOMBRIE 2013
2.1 Teme ale campaniei electorale 


Majoritatea analiştilor a remarcat faptul că  miza principală a acestor alegeri legislative anticipate a fost aceea ca electoratul ceh să opteze, nu atât între stânga şi dreapta, ci între cele două principale curente: cel favorabil lui Milos Zeman şi cel opus lui, între un stil autoritar de gestionare a ţării şi democraţia parlamentară
. 

Pe data de 26 ianuarie 2013, fusese ales pentru prima dată, prin vot direct, Preşedintele Republicii Cehe, în persoana lui Milos Zeman, fost premier social-democrat. Coabitarea sa anterioară cu fostul premier Petr Nečas fusese dificilă, iar în campania electorală prezidenţială Milos Zeman promisese căderea acestui guvern. Circa 8,5 milioane de cehi cu drept de vot au fost chemaţi la urne să aleagă noul preşedinte. Acesta urma să îl înlocuiască pe preşedintele Vaclav Klaus ce îşi încheia mandatul de cinci ani pe data de 7 martie 2013. În campania electorală prezidenţială s-au prezentat nouă candidaţi. Remarcabil este faptul că prezenţa electoratului la vot a fost foarte mare, depăşind 60%, cea mai mare rată de participare din ultimii 10 -12 ani.  În turul doi al alegerilor prezidenţiale s-au confruntat fostul premier de stânga al Cehiei, Milos Zeman, şi ministrul de externe în exerciţiu, Karel Schwarzenberg,  reprezentant al dreptei. Rezultatele definitive au arătat o cursă electorală foarte strânsă: Milos Zeman a obţinut 54,8% din voturi (24,2% în primul tur), iar Karel Schwarzenberg, 45,2% din voturi (23,4% în primul tur). Milos Zeman, în vârstă de peste 68 de ani, era recunoscut ca un politician tenace care avea un limbaj uneori brutal, criticii reproşându-i discursul adesea populist. 
 

Unii specialişti în drept constituţional au afirmat că, după desfăşurarea alegerii Preşedintelui Republicii prin vot direct, Cehia a rămas în continuare o republică parlamentară, relaţiile de putere neschimbându-se în mod fundamental. Şeful statului dobândea totuşi o reprezentativitate directă şi mult mai activă în faţa cetăţenilor. Viitorul influenţei sale politice depindea în mod esenţial de rezultatele alegerilor legislative. Ca miză politică, acest scrutin legislativ a fost aşadar unul dintre cele mai importante scrutine de la căderea comunismului şi până în prezent
.

În campania electorală pentru alegerile legislative, s-au înscris 24 de partide politice, din care 17 partide au prezentat candidaţi în cele 14 regiuni ale ţării. În această campanie electorală au fost înscrise 6 noi partide politice, printre care formaţiunea politică Ano 2011 (Da 2011) care a fost fondată pe data de 11 mai 2011 de Andrej Babis, iar pe data de 3 mai 2012 a fost creată, din 8 deputaţi liberal-democraţi, formaţiunea Afaceri publice (VV) condusă de Dagmar Navratilova. 

Forţele politice de dreapta din Cehia, reprezentate în principal de Partidul Democrat-Civic (ODS) încă din anii ’90, s-au aflat în plină derută politică, fiind marcate de numeroase scandaluri şi de lupte interne. O dispută importantă a avut loc în legătură cu posibila reîntoarcere pe scena politică a fostului preşedinte Vaclav Klaus (în perioada 2003-2013), revenire care ar fi putut influenţa campania electorală a partidului. După plecarea de la conducerea partidului a lui Petr Nečas, Martin Kuba a asigurat interimatul, el beneficiind încă de o susţinere politică la nivel local. În campania electorală, partidul a invocat bilanţul îndelungatei guvernări de centru-dreapta care a menţinut, contrar efectelor crizei, o situaţie economică echilibrată. Scandalurile politice şi de corupţie au afectat însă puternic votul electoratului ceh.  
Partidul Tradiţie, Responsabilitate, Prosperitate 09 (TOP 09) era considerată una din  formaţiunile politice care ar fi putut prelua în viitor conducerea opoziţiei politice, fiind reprezentată în alegeri de Leos Heger, fost ministru al sănătăţii în guvernul de centru-dreapta din perioada 2009 - 2013. La alegerile prezidenţiale din ianuarie 2013, candidatul partidului a fost Karel Schwarzenberg care a obţinut în turul al doilea 45,2% din voturile electoratului. În campania electorală pentru alegerile legislative, acest partid s-a declarat singurul apărător al democraţiei parlamentare în Cehia în faţa autoritarismului stângii, reprezentate de Milos Zeman, cel care urmărea permanent să transforme sistemul politic într-unul autocratic. Programul electoral al partidului TOP 09 a fost centrat pe probleme sociale, educaţie şi cultură. Partidul a promovat o politică pro-europeană, favorabilă pactului bugetar european, numit Tratatul de stabilitate, coordonare şi guvernanţă (TSCG), semnat pe 2 martie 2012 la Bruxelles de şefii de state şi guverne din 25 state membre UE, fără Marea Britanie şi Cehia, la acea dată. În campania electorală Partidul Tradiţie, responsabilitate, prosperitate TOP 09 a anunţat că nu va face coaliţie cu social-democraţii. 

În campania electorală pentru alegerile legislative din 25 – 26 octombrie 2013  liberal-democraţii au decis să nu participe, deşi unele personalităţi politice au candidat pe listele altor partide. 

Formaţiunea politică Ano 2011 (Da 2011) a fost fondată pe data de 11 mai 2011 de  Andrej Babis, proprietar al Mafra, cel mai mare grup de presă ceh (Mlada fronta Dnes, Lidove noviny, etc.). În campania electorală Andrej Babis a afirmat că va guverna ţara aşa cum şi-a administrat compania şi că va încerca să înlocuiască clasa politică, puternic decredibilizată. Formaţiunea politică Ano 2011 a înregistrat o creştere electorală importantă în campania electorală, aşa cum s-a întâmplat în alegeri cu multe partide nou înfiinţate în anul 2010. Mulţi comentatori politici au observat că acestea au propulsat fără un program politic clar, asemeni unor cluburi cu suporteri care susţin o anumite personalitate. Ano 2011 a fost puternic susţinut financiar de Andrej Babis, proprietarul nu numai a grupului de presă Mafra, ci şi a  grupului Agrofert, n°1 în industria alimentară, al companiei nr. 2 din industria chimică, având o avere de 1,5 milliard euro. În campania electorală, Andrej Babis a promis reducerea şomajului care afectează 7,3% din populaţia activă, un strict control al clasei politice şi lupta împotriva corupţiei, fără a preciza mijloacele concrete de realizare a acestor obiective politice. Comentatorii politici remarcau faptul că Andrejs Babis aminteşte de imaginea lui Silvio Berlusconi, afirmând că politică trebuie să facă doar cei care au reuşit în viaţă, care vor conduce ţara aşa cum conduc o companie. Pe toată perioada campaniei electorale, Andrejs Babis a avut un discurs populist, atacând politicienii care nu se ocupă decât de ei înşişi şi care nu ştiu ce este munca. În discursurile sale el a afirmat că Cehia are nevoie de o schimbare fundamentală şi o schimbare a sistemului, întrucât în ţară funcţionează o pseudo-democraţie. 

În campania electorală, liderul Partidului Social-Democrat, Bohuslav Sobotka, s-a pronunţat, în cazul unei victorii electorale a stângii, pentru formarea unui guvern social-democrat minoritar, susţinut eventual de comunişti, întrucât partidul a declarat, prin rezoluţia Bohumin, încă din 1995 că nu va coopera la guvernare la nivel naţional cu comuniştii. Pe data de 15-16 martie 2013 la Congresul Partidului Social-Democrat, Bohuslav Sobotka a fost reales la conducere, cu 151 voturi pentru şi 85 voturi contra. În campania electorală, sloganul a fost Construim un stat care funcţionează, sloganul punând în evidenţă că scopul politicii partidului va fi o guvernare eficientă. Cu mai puţin de două săptămâni înainte de alegerile parlamentare anticipate din 25 şi 26 octombrie, liderul Partidului Social - Democrat (ČSSD), Bohuslav Sobotka, afirma că va fi următorul prim-ministru ceh. Programul electoral al Partidului Social - Democrat a avut obiective politice cu accente puternice de stânga: scăderea impozitelor pentru cei săraci; acordarea unor ajutoare sociale acestora; reîntoarcerea la impozitul progresiv (taxa maximă fiind în prezent de 15%); creşterea impozitelor pentru întreprinderi de la 19% la 21% şi la 30% pentru bănci, companii energetice şi operatori de telefonie; creşterea cu 40% a salariului minim, de la 340 euro la 480 euro. Partidul Social-Democrat a promis anularea reformei pensiilor, garantarea accesului la îngrijire medicală pentru toţi, îmbunătăţirea calităţii educaţiei, reducerea compensaţiilor acordate bisericii pentru confiscarea proprietăţilor din timpul comunismului. În luna ianuarie Parlamentul votase o lege de restituire a terenurilor  şi a bunurilor imobiliare confiscate  şi s-a oferit o compensaţie consistentă bisericii de 75 miliarde coroane. 

Partidul Comunist din Boemia şi Moravia (KSCM) a fost reprezentat în campanie de unul dintre liderii săi, Vojtech Filip. Acest partid este singurul partid comunist din Europa Centrală şi de Est care nu a negat politica sa anterioară, dar nici nu a participat la guvernare după anul 1989. În ultima perioadă, Partidul Comunist a reuşit să îşi modifice puternic imaginea, prin integrarea unui mare număr de tineri. La alegerile regionale, partidul a reuşit astfel să obţină rezultate electorale deosebite şi guvernează în 9 din cele 14 regiuni cehe, în coaliţie cu social-democraţii. 

Analiştii politici susţineau că raporturile politice de putere se vor redefini după alegerile legislative din 25 - 26 octombrie 2013, în funcţie de rezultatele electorale ale forţelor politice susţinătoare ale Preşedintelui. Criza politică amplă a sistemului politic ceh, cazurile de corupţie politică şi scandalurile politice au determinat ruptura electoratului de partidele tradiţionale. O anchetă de opinie publică realizată de compania Herzmann, împreună cu institutul PPM Factum, a publicat în luna septembrie 2013, înaintea alegerilor, rezultatele unei anchete care arăta că  2/3 din cehi (65%) doreau să vadă noi partide politice în Parlament.

2.2   Rezultatele alegerilor şi semnificaţia lor politică


Parlamentul ceh este un parlament bicameral format din Senat şi Camera Deputaţilor. Camera inferioară a Parlamentului are 200 de deputaţi, aleşi pentru un mandat de 4 ani, prin scrutin plurinominal, în 14 circumscripţii electorale în care repartizarea voturilor se face prin metoda d'Hondt. Fiecare partid trebuie să primească 5 % din voturile exprimate pentru a fi reprezentat în Parlament, iar coaliţiile politice formate din 2 partide trebuie să obţină 10% din voturi, cele formate din 3 partide trebuie să aibă 15%, iar coaliţiile formate din mai mult de 3 partide trebuie să obţină 20% din voturi. Senatul ceh are 81 membri, aleşi pentru un mandat de 6 ani, prin scrutin uninominal majoritar, în două tururi şi, în care o treime este reînnoită la un anume interval de timp.. Acest mod de scrutin a fost instituit de cei care au redactat Constituţia cehă şi de  fostul Preşedinte  Vaclav Havel  (1993-2003) care au dorit să sporească astfel şansele alegerii unor personalităţi independente, puternic susţinute de electorat, în circumscripţiile lor electorale.

Alegerile legislative anticipate au reprezentat o premieră pentru viaţa politică cehă care nu a organizat anticipat alegeri, de la dobândirea independenţei ţării în anul 1993 şi până în prezent. 

Participarea la vot a fost relativ ridicată, având însă nivelul de 59,48%, ceea ce a reprezentat o scădere de  -5 puncte în raport cu scrutinul legislativ din  28 - 29 mai 2010.

Conform datelor oficiale, rezultatele finale ale alegerilor legislative au fost următoarele
:
	     Partide politice
	   Număr de voturi
	% voturi
	Număr  mandate

	Partidul Social-Democrat  (CSSD)
	      1 016 829
	          20,4
	           50

	Partidul ANO 2011 (Da 2011)
	          927 240
	           18,65
	            47

	Partidul Comunist din Moravia şi Boemia 
	          741 044
	           14,91
	            33

	Partidul Tradiţie, Responsabilitate, Prosperitate TOP 09
	          596 357
	           11,99
	             26

	Partidul Democrat-Civic ODS
	          384 174
	           7,72
	             16

	Partidul Usvit (Zorii Democraţiei Directe)
	          342 339
	           6,88
	             14

	Uniunea Creştin-Democrată - Partidul poporului
	          336 970
	            6,78
	             14



Scena politică cehă a fost puternic modificată de rezultatele alegerilor legislative din 25 - 26 octombrie 2013. 

Partidul Social-Democrat, condus de fostul ministru de finanţe din perioada 2002-2006, Bohuslav Sobotka, deşi a câştigat alegerile, a obţinut  cel mai slab scor electoral din ultimii 20 de ani, respectiv 20,45% din voturi, adică 50 de mandate ( -6 în raport cu alegerile din 28-29 mai 2010). Mişcarea ANO 2011, a omului de afaceri Andrej Babis, a reuşit o creştere electorală remarcabilă obţinând 18,65% din voturi şi 47 mandate. Partidul Comunist din Boemia şi Moravia, condus de  Vojtech Filip, a urcat pe a treia poziţie pe scena politică din Cehia, obţinând  14,91% din voturi şi 33 mandate (+7). Partidul Tradiţie, Responsabilitate, Prosperitate 09 (TOP 09), partid de centru-dreapta condus de fostul ministru al afacerilor externe Karel Schwarzenberg, a avut doar 11,99% din voturi, 26 mandate (-15), iar Partidul Democrat-Civic, aflat şapte ani la guvernare, condus de Martin Kuba, a înregistrat o cădere electorală importantă, având 7,72% din voturi şi 16 mandate, (-37). 

Partidul TOP 09 s-a impus ca prim partid de dreapta al ţării, dar toate partidele de dreapta au avut împreună doar un sfert din voturi, ceea ce a reprezentat o cădere de -14,8 puncte în raport cu anul 2010. 


Formaţiunea Usvit (Zorii democraţiei directe) a senatorului Tomio Okamura a obţinut 6,88% şi 14 mandate, iar Uniunea Creştin-democrată – Partidul Poporului (KDU-CSL), condusă de Pavel Belobradek a revenit în Parlament, după trei ani de absenţă, cu 6,78% mandate şi 14 mandate.

Partidul drepturilor cetăţenilor (SPOZ), al preşedintelui Republicii Milos Zeman, a obţinut doar 1,51% din voturi cu mult sub pragul de 5% de voturi, Preşedintele Republicii ieşind aşadar, indirect, foarte slăbit în urma acestor  alegeri legislative. 


În urma rezultatelor alegerilor legislative, vor intra în Parlament şapte partide politice, ceea ce a reprezentat un record.


Analiştii politici cehi au observat că, în urma alegerilor, Republica Cehă a devenit "un laborator european al agitaţiei", alegătorii urmând valul revoluţionar al partidelor populiste şi de extremă-stânga, care au avut ca obiectiv politic a răsturna sistemul politic tradiţional
. 

Această nouă configuraţie parlamentară a exprimat nevoia de reîmprospătare morală a clasei politice
, dar şi un angajament faţă de principiile democraţiei parlamentare. În acest context, noul om politic al ţării a devenit Andrej Babiš, cu o imagine ce aminteşte de revoluţionarii din 1989. El este descris de presă, ca un personaj interesant, cu obrajii ridaţi, cu maniere puţin elegante, cu expresii stângace, dând impresia că face parte din oamenii care nu ştiau nimic despre politică decât faptul că vroiau să o schimbe.


Alegerile legislative au reprezentat eşecul spectaculos al dreptei, incapabilă să-i reziste Preşedintelui Milos Zeman şi care acum a devenit mai divizată ca niciodată. Perioada 2010-2013 a reprezentat un spectacol politic impresionant în care majoritatea a trecut progresiv de la 118 mandate, cea mai mare reprezentare din istoria ţării, la "tradiţionalele” 101 mandate, şi apoi s-a prăbuşit. Căderea guvernului din 7 august 2013 şi alegerile legislative din 25-26 octombrie 2013 vor intra în istoria politică cehă post-1989, reprezentând momentele în care dreapta cehă a cunoscut cel mai umilitor sfârşit al guvernărilor sale, rămânând probabil în afara guvernării mult timp. 


Unii analişti anticipau pericolul venirii la putere a comuniştilor cehi, deoarece un guvern minoritar format din social-democraţi, susţinuţi de către comunişti, era un scenariu post-electoral posibil. Într-adevăr, rezultatele electorale au semnalat că peisajul politic ceh s-a deplasat spre stânga, dar Partidul Social-Democrat şi Partidul Comunist nu au obţinut decât 83 mandate din cele 200 ale Camerei Inferioare a Parlamentului. În Senat, forţele politice de stânga sunt majoritare. 


Alegerile din octombrie 2013 au influenţat puternic sistemul politic ceh în ansamblul lui. Conform rezultatelor electorale obţinute, pe termen lung, Preşedintele Republicii, Milos Zeman, părea că nu va putea să recanalizeze puterea către un sistem de tip prezidenţial, asemănător celui francez
. Această evoluţie este susţinută de tradiţia Europei Centrale care arată că  situaţia poate evolua ca în Polonia, unde, după o serie de preşedinţi puternici, Parlamentul a reluat puterea. 
Alegerile legislative din 25 - 26 octombrie 2013 nu au rezolvat însă în  profunzime criza politică din Cehia care durează de mai mult timp. 

După alegeri, social-democraţii vor prefera să deschidă negocieri pentru formarea unui guvern de centru-stânga, în care să fie incluşi şi creştin-democraţii, mai ales pentru a păstra echilibrul politic capabil a susţine o politică europeană predictibilă şi continuarea liniei politice la nivel european. 

Noua alianţă de guvernare va încerca să menţină coordonatele principale ale politicii externe. În viitor, va trebui clarificată poziţia următorului guvern şi a ministerului de externe faţă de Parteneriatul Estic, şi relaţiile faţă de Moscova, menţinând,  în acelaşi timp, unitatea şi o continuitate a politicii externe cehe. 
 
În campania electorală Partidul Comunist al Boemiei şi Moraviei (KSČM) cerea ieşirea Republicii Cehe din NATO,  Partidul ANO, mişcarea politică a miliardarului de origine ceho-slovacă Andrej Babiš, Zorii Democraţiei Directe, mişcarea populistă a ceho-japonezului Tomio Okamura, sau chiar Partidul Drepturilor Civice SPOZ al preşedintelui Miloš Zeman, nu au avut o orientare ideologică clară în domeniul  politicii externe. ANO a elaborat un întreg capitol pe această temă şi, îl numără în rândurile sale pe Pavel Telička, comisar european, în perioada din mai până în octombrie 2004, şi negociator-şef al aderării Republicii Cehe la UE. Dar experimentatul om de afaceri Andrej Babiš a criticat adeseori calitatea produselor provenind din Polonia sau alte state UE. 

La începutul anului 2013, preşedintele ţării, Milos Zeman declara că susţine aderarea şi introducerea euro, dar nu mai devreme de cinci ani. În prezent, în Cehia sunt mai mulţi adversari decât susţinători ai introducerii monedei unice, experţii legând acest lucru de criza economică şi de problemele din zona Euro.


Iniţial, Preşedintele Republicii, Miloš Zeman, fostul lider al partidului, a declarat că va numi şeful guvernului în funcţie de voturile preferenţiale (alegătorii pot alege un candidat anume de pe o listă), exprimându-şi astfel preferinţa pentru social-democratul Michal Hašek, vicepreşedintele partidului care era favoritul sondajelor. 
În mod surprinzător, alegerile din 25-26 octombrieimediat după alegeri, conducerea Partidului Social-Democrat (ČSSD) l-a exclus pe preşedintele Bohuslav Sobotka din negocierile pentru formarea unui guvern de coaliţie, încrediţând această sarcină vice-preşedintelui Michal Hašek, dar după numai trei zile, conducerea a pierdut sprijinul în cadrul partidului şi s-a declarat gata pentru realizarea unui compromis politic
.  Această "lovitură de stat" la nivel de partid, aşa cum a numit-o presa cehă, a fost posibilă din cauza rezultatului electoral foarte slab al partidului la , dar şi ambiţiosului Michal Hašek, susţinut de preşedintele Miloš Zeman. Prin această tentativă eşuată, Miloš Zeman a înregistrat astfel cea de-a doua înfrângere politică,  după ce partidul pe care l-a susţinut în alegerile legislative a  obţinut doar 1,5 procente. Şeful Partidului Social-Democrat şi posibilul prim-ministru ceh, Bohuslav Sobotka a anunţat pe data de 10 noiembrie 2013 reluarea negocierilor pentru formarea noului guvern, o dată ce partidul său a depăşit ameninţarea sciziunii interne
. După două săptămâni de confuzie, Bohuslav Sobotka şi-a susţinut, în finalul unei reuniuni a Comitetului Central al CSSD, poziţia faţă de grupul de contestatari condus de fostul vicepreşedinte al partidului Michal Hasek, apropiat preşedintelui Milos Zeman. El a anunţat că, în final, Comitetul Central l-a confirmat în postul de şef al echipei însărcinate să poarte negocierile postelectorale. El a confirmat, de asemenea, candidatura la postul de prim-ministru.


În cele din urmă, liderul social-democrat Bohuslav Sobotka a început discuţiile politice cu mişcarea ANO, a miliardarului Andrej Babiš, dar şi cu creştin-democraţii, în vederea formării unui guvern de centru-stânga, format din Partidul Social-Democrat şi Uniunea Creştin-Democrată – Partidul Poporului (KDU-CSL), cu susţinerea ANO 2011, cele trei partide având împreună 111 deputaţi în Camera Inferioară a Parlamentului. O alianţă cu ANO ar fi foarte instabilă politic şi opusă partidelor politice tradiţionale. Andrej Babis a declarat că nu doreşte intrarea la guvernare şi că a vrut doar să împiedice ascensiunea comuniştilor la guvernare. 
Imediat după alegeri, liderul formaţiunii ANO afirma că este nevoie de stabilitatea impozitelor şi  de încrederea investitorilor străini.  

Negocierile pentru formarea noului guvern vor depinde de Preşedintele Republicii Milos Zeman care afirmase în campanie că va numi reprezentantul partidului care va câştiga alegerile legislative, ştiindu-se însă că de un deceniu, relaţiile dintre el şi Bohuslav Sobotka sunt tensionate datorită faptului că, în anul 2003, Bohuslav Sobotka s-a opus în cadrul Partidului Social-Democrat candidaturii la preşedinţie a lui Milos Zeman. Mulţi analişti politici prevedeau că Preşedintele va încerca să numească în funcţia de premier o personalitate convenabilă lui, cum ar fi Michal Hasek ,cel care a fost foarte aproape de a câştiga preşedinţia partidului şi care s-a declarat deschis cooperării cu şeful statului ceh. 

Milos Zeman a apreciat rezultatele alegerilor legislative ca având consecinţe politice negative, dar a spus că va accepta formarea unui guvern stabil în Cehia, imediat după prima şedinţă a Parlamentului care urma să aibă loc pe data de 25 noiembrie 2013.


Viitoarele negocieri ale social-democraţilor cu creştin-democraţii (KDU-CSL) şi mişcarea populistă ANO se anunţă a fi dificile şi de durată.

